b'\n_START_ARTICLE_\nAmoritai\n_START_SECTION_\nMigracijos\n_START_PARAGRAPH_\nAmoritai buvo viena i\xc5\xa1 semit\xc5\xb3 gen\xc4\x8di\xc5\xb3, III t\xc5\xabkst. pr. m. e. klajojusi\xc5\xb3 Sirijos dykumoje, tarp derling\xc5\xb3 Derlingojo pusm\xc4\x97nulio sri\xc4\x8di\xc5\xb3: Mesopotamijos, Subartu ir Martu. J\xc5\xb3 etnogenez\xc4\x97s centru laikomos D\xc5\xbeebel Bi\xc5\xa1rio auk\xc5\xa1tumos \xc4\xaf \xc5\xa1iaur\xc4\x97s vakarus nuo Mario. I\xc5\xa1 \xc4\x8dia amoritai reng\xc4\x97 grobiamuosius \xc5\xbeygius \xc4\xaf senov\xc4\x97s civilizacijas. Manoma, kad jie vadino save sutijais (sutu), pagal savo legendin\xc4\xaf prot\xc4\x97v\xc4\xaf Sutu (tapatinamas su biblijiniu \xc5\xa0etu)._NEWLINE_Apie XXII a. pr. m. e., silpstant Akado imperijai, amoritai apgyvendino vis daugiau derling\xc5\xb3 periferini\xc5\xb3 teritorij\xc5\xb3, kurios glaud\xc4\x97si prie dykumos. Jie asimiliavo vietos eblait\xc5\xb3 taut\xc4\x85, Mario gyventojus, palei Eufrat\xc4\x85 migravo dar toliau \xc4\xaf pietus, ir pavert\xc4\x97 Eufrato sl\xc4\x97nio vidurup\xc4\xaf savo teritorija. Ma\xc5\xbedaug nuo tada Mesopotamijos \xc5\xa1altiniuose jie imami vadinti amurru (\xc5\xa1umer\xc5\xb3 kalba: MAR.TU), t. y. \xe2\x80\x9evakarie\xc4\x8diai\xe2\x80\x9c, pagal kra\xc5\xa1t\xc4\x85, kuriame gyveno (iki tol \xc5\xa1is terminas taikytas visam regionui ir eblaitams). Mesopotamijos tekstuose amoritai laikomi laukiniais. Apie juos ra\xc5\xa1oma: MAR.TU, kurie ne\xc5\xbeino gr\xc5\xabd\xc5\xb3 <\xe2\x80\xa6> MAR.TU, kurie ne\xc5\xbeino nam\xc5\xb3 ir miest\xc5\xb3, kaln\xc5\xb3 klajokliai <\xe2\x80\xa6> kuris nelenkia keli\xc5\xb3, kuris valgo \xc5\xbeali\xc4\x85 m\xc4\x97s\xc4\x85, kuris neturi nam\xc5\xb3 kol gyvena, kuris n\xc4\x97ra palaidojamas po mirties._NEWLINE_XXI a. pr. m. e. dalis j\xc5\xb3 migravo palei Vidur\xc5\xbeemio j\xc5\xabros pakrantes ir semitizavo jas, kita dalis aktyviai puldin\xc4\x97jo \xc5\xa0umer\xc4\x85 (III \xc5\xaaro dinastij\xc4\x85). Yra nuomoni\xc5\xb3, kad \xc5\xa1ios amorit\xc5\xb3 migracijos yra atspindimos istorijose apie Abraom\xc4\x85, apra\xc5\xa1ytose Biblijoje. V\xc4\x97lyvuosiuose \xc5\xa1umer\xc5\xb3 \xc5\xa1altiniuose nuolat minimos amorit\xc5\xb3 sukeltos nelaim\xc4\x97s, agresija. Kad nuo j\xc5\xb3 apsigint\xc5\xb3, valdovai statydino gynybin\xc4\x99 sien\xc4\x85 tarp Tigro ir Eufrato, ta\xc4\x8diau ji neapsaugojo nuo puolim\xc5\xb3 i\xc5\xa1 vakar\xc5\xb3 ir ryt\xc5\xb3, ir amoritai buvo tie, kurie sudav\xc4\x97 paskutin\xc4\xaf sm\xc5\xabg\xc4\xaf \xc5\xa1umer\xc5\xb3 civilizacijai._NEWLINE_Tuo metu amoritai buvo \xc4\xafgij\xc4\x99 hegemonij\xc4\x85 beveik visame derlingajame pusm\xc4\x97nulyje, nuo Palestinos vakaruose iki \xc5\xa0umero rytuose. Dalis j\xc5\xb3 migravo dar toliau \xc4\xaf vakarus, t. y. \xc4\xaf Egipt\xc4\x85, kur \xc5\xbeinomi kaip hiksai.\n_START_SECTION_\nKaralyst\xc4\x97s\n_START_PARAGRAPH_\nXXI a. pr. m. e. prad\xc4\x97tos kurti pirmosios amorit\xc5\xb3 kilm\xc4\x97s karalyst\xc4\x97s. Amoritai da\xc5\xbeniausiai stat\xc4\x97 naujus miestus, kurie tapdavo valstybi\xc5\xb3 centrais, o kai kuriais atvejais jie atgaivindavo senus miestus, prad\xc4\x97dami ten naujas dinastijas. Skirtinguose regionuose amorit\xc5\xb3 likimas skyr\xc4\x97si._NEWLINE_Pietin\xc4\x99 Mesopotamij\xc4\x85 pasidalino svarbiausi amorit\xc5\xb3 miestai-valstyb\xc4\x97s: Isinas, Larsa, Babilonas ir E\xc5\xa1nuna. \xc5\xa0ios valstyb\xc4\x97s greitai per\xc4\x97m\xc4\x97 auk\xc5\xa1tesn\xc4\x99 vietin\xc4\x99 kult\xc5\xabr\xc4\x85. Amoritai asimiliavosi, perimdami svetim\xc4\x85 vietos semit\xc5\xb3 akad\xc5\xb3 kalb\xc4\x85. Kuomet Babilono karalius Hamurabis XVIII a. pr. m. e. suvienijo visas karalystes, amorit\xc5\xb3 vardas jau nebeminimas, ir nuo tada jie vadinami babilonie\xc4\x8diais. Nepaisant to, istorijoje visas Mesopotamijos laikotarpis nuo XXI\xe2\x80\x93XVI a. pr. m. e. (t. y. iki kasit\xc5\xb3 \xc4\xafsigal\xc4\x97jimo), vadinamas Amorit\xc5\xb3 laikotarpiu._NEWLINE_\xc5\xa0iaurin\xc4\x97je Mesopotamijoje (Subartu) amoritai konkuravo su kita agresyvia barbar\xc5\xb3 tauta, churitais, kurie migravo i\xc5\xa1 kaln\xc5\xb3 rytuose. Svarbesn\xc4\x97s amorit\xc5\xb3 karalyst\xc4\x97s buvo Maris (II dinastija), Katna, Ekalatumas ir kt. I\xc5\xa1 Ekalatumo kilusiam (\xc5\xa0am\xc5\xa1i Adadui I) XVIII a. pr. m. e. viduryje pavyko u\xc5\xbeimti Asirijos sost\xc4\x85 ir sukurti didel\xc4\x99 gentin\xc4\x99 imperij\xc4\x85, ap\xc4\x97musi\xc4\x85 vis\xc4\x85 region\xc4\x85. V\xc4\x97liau vietiniai amoritai irgi buvo akadizuoti ir i\xc5\xa1nyko. Regione juos nustelb\xc4\x97 kita semit\xc5\xb3 tauta\xc2\xa0\xe2\x80\x93 asirai._NEWLINE_Ilgiausiai amorit\xc5\xb3 dinastijos ir kalbos i\xc5\xa1silaik\xc4\x97 Sirijoje (Vidur\xc5\xbeemio j\xc5\xabros paj\xc5\xabryje). \xc4\x8cia susiformavo daug miest\xc5\xb3 valstybi\xc5\xb3, kuri\xc5\xb3 svarbiausi buvo Ugaritas, Ebla (antrasis atgimimas), Amritas, Alalachas, Jamchadas, Kade\xc5\xa1as, Megidas, Hazoras, Jebusas ir kt. Nors apie XV a. pr. m. e. visi miestai-valstyb\xc4\x97s neteko valstybingumo, ir region\xc4\x85 pakaitom vald\xc4\x97 Mitanija, Hetit\xc5\xb3 imperija ir Egipto Naujoji karalyst\xc4\x97, amoritai \xc4\x8dia nebuvo asimiliuoti, ta\xc4\x8diau i\xc5\xa1 j\xc5\xb3 vyst\xc4\x97si vietin\xc4\x97s kult\xc5\xabros ir kalbos. Grei\xc4\x8diausiai jiems priskirtini egiptie\xc4\x8di\xc5\xb3 tekstuose minimi \xc5\xa1asu, hapiru ir kitos etnin\xc4\x97s grup\xc4\x97s._NEWLINE_Svarbiausi amorit\xc5\xb3 palikuonys Sirijoje II t\xc5\xabkst. pr. m. e. pabaigoje buvo ugaritai, finikie\xc4\x8diai, kanaanitai, amonitai, moabitai, edomitai, hebrajai ir kt. Nepaisant to, keletas kra\xc5\xa1t\xc5\xb3 vis dar vadinosi amorit\xc5\xb3 etnonimu, pvz., XIV\xe2\x80\x93XII a. pr. m. e. Amuru karalyst\xc4\x97 tarp Kade\xc5\xa1o ir Ugarito. XII a. pr. m. e. hebraj\xc5\xb3 migracij\xc5\xb3 \xc4\xaf Kanaan\xc4\x85 metu Biblijoje amorit\xc5\xb3 kra\xc5\xa1tu dar buvo laikomos vietos \xc4\xaf rytus nuo Jordano up\xc4\x97s: ypa\xc4\x8d teritorijos Gileade ir Ba\xc5\xa1ane._NEWLINE_XII a. pr. m. e. senojoje amorit\xc5\xb3 prot\xc4\x97vyn\xc4\x97je D\xc5\xbeebel Bi\xc5\xa1rio teritorijoje jau gyveno kita, amoritams gimininga, semit\xc5\xb3 tauta\xc2\xa0\xe2\x80\x93 aram\xc4\x97jai (achlamu). \xc5\xa0i tauta nauja banga u\xc5\xbepl\xc5\xabdo amorit\xc5\xb3 gyvenamas \xc5\xa1iaurines teritorijas Sirijoje ir daugel\xc4\xaf j\xc5\xb3 asimiliavo.'